input: KOMMISSIONENS DIREKTIV 2012/24/EU
  af 8. oktober 2012
  om ændring med henblik på tilpasning af de tekniske bestemmelser af Rådets direktiv 86/297/EØF om indbyrdes tilnærmelse af medlemsstaternes lovgivning om kraftudtag på traktorer og skærme dertil
  (EØS-relevant tekst)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets direktiv 2003/37/EF af 26. maj 2003 om typegodkendelse af landbrugs- og skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer og om ophævelse af Rådets direktiv 74/150/EØF (1), særlig artikel 19, stk. 1, litra b), og
  ud fra følgende betragtninger:
  (1)
  Punkt 4.2 i bilag I til direktiv 86/297/EØF (2) indeholder generelle bestemmelser for frontmonterede kraftudtag (PTO). I tabel 2 i samme bilag fastsættes anvendelsen af ISO-standard 8759-1:1998 for traktorer i forskellige klasser udstyret med frontmonteret kraftudtag samt dimensionerne for det frontmonterede kraftudtags placering. Disse krav vedrørende placering er imidlertid ikke forenelige med et stort antal landbrugs- og skovbrugstraktorer som følge af nye konstruktionskrav.
  (2)
  De krav til kraftudtag foran på traktoren, der er fastsat i direktiv 86/297/EØF, vedrører udelukkende sikkerhedsspørgsmål, dvs. krav til kraftudtagets placering, afskærmning og frizone. Kraftudtagets placering som fastsat ved direktiv 86/297/EØF er ikke forenelig med flere af de traktorklasser, der pt. findes på markedet, eller med de redskaber, der monteres på dem. I henhold til tabel 2 i bilag I til direktiv 86/297/EØF er traktorer i klasse T4.1 og T4.3 allerede undtaget for kravene vedrørende placering.
  (3)
  Foruden traktorerne i klasse T4.1 og T4.3, som for tiden er undtaget for kravene i afsnit 4.2 i ISO-standard 8759-1:1998, kan traktorer i klasse T1, T2, T3, T4.2 og T5 ikke opfylde kravene.
  (4)
  Flere traktorer kan udstyres med særlige typer kraftudtag, som ikke er omfattet af ISO 8759-1:1998.
  (5)
  For så vidt angår traktorer i klasse T3, finder standarden kun anvendelse, når traktoren er udstyret med et kraftudtag som specificeret i den pågældende standard. Imidlertid kan andre køretøjsklasser, f.eks. visse mindre traktorer i klasse T1 og T2, være udstyret med særlige typer kraftudtag, som ikke er omfattet af standarden. Derfor bør undtagelsen for kravene i ISO 8759-1:1998 udvides til også at omfatte traktorer i klasse T1 og T2.
  (6)
  Den samme problematik forekommer også i de tilsvarende C-klasser.
  (7)
  Eftersom specifikationerne i ISO 8759-1:1998 med undtagelse af punkt 4.2 skal finde anvendelse på traktorer i alle T-klasser eller C-klasser, som er udstyret med frontmonteret kraftudtag, bliver tabel 2 overflødig og bør derfor udgå.
  (8)
  Direktiv 86/297/EØF bør derfor ændres i overensstemmelse hermed.
  (9)
  Foranstaltningerne i dette direktiv er i overensstemmelse med udtalelsen fra udvalget nedsat i henhold til artikel 20, stk. 1 i direktiv 2003/37/EF -
  VEDTAGET DETTE DIREKTIV:
  Artikel 1
  I bilag I til direktiv 86/297/EØF foretages følgende ændringer:
  1)
  Punkt 4.2 affattes således:
  »4.2. Bestemmelser for frontmonterede kraftudtag
  Specifikationerne i ISO 8759-1:1998 med undtagelse af punkt 4.2 finder anvendelse på traktorer i alle T-klasser og C-klasser, som er udstyret med frontmonteret kraftudtag som specificeret i denne standard.«
  2)
  Tabel 2 udgår.
  Artikel 2
  1. Medlemsstaterne vedtager og offentliggør senest den 31. oktober 2013 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
  De anvender disse bestemmelser fra den 1. november 2013.
  Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
  2. Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af dette direktiv.
  Artikel 3
  Dette direktiv træder i kraft på tyvendedagen efter offentliggørelsen i Den Europæiske Unions Tidende.
  Artikel 4
  Dette direktiv er rettet til medlemsstaterne.
  Udfærdiget i Bruxelles, den 8. oktober 2012.